Dūminis leopardas

* *Felis nebulosa* Griffith, 1821

**Dūminis leopardas** (*Neofelis nebulosa*) – katinių (*Felidae*) šeimos, didžiųjų kačių (*Pantherinae*) pošeimio, *[[Neofelis]]* genties plėšrus žinduolis.

## Paplitimas
Paplitę Pietryčių Azijoje – Malakos pusiasalis, Indokinijos pusiasalis, pietinė Kinija, Mianmaras, o vakaruose – Bangladešas, rytų Indija, Butanas, Nepalas.

Anot tarptautinės raudonosios knygos, Taivano saloje išnykę, nors yra neoficialių šaltinių, teigiančių juos stebėjusių rytinėje salos dalyje.

Gyvenama aplinka – tropiniai miškai. Aukščiausiai yra stebėti iki 3000 m aukštyje.

## Gyvenimo būdas
Šios katės gyvena po vieną ir vaikšto daugiausia medžių šakomis. Ilga, kartais tokio pat ilgio kaip ir kūnas, uodega padeda išlaikyti balansą. Šie plėšrūnai sugeba net laipioti šakomis kabėdami žemyn galva. Tai geriausi laipiotojai medžiais iš visų katinių.

Nors apie šio žvėries elgseną gamtoje žinoma nedaug, manoma, kad jo pagrindinis grobis yra medžiuose gyvenantys žinduoliai (gibonai, makakos) ir paukščiai. Taip pat minta ir žeme vaikščiojančiais žinduoliais: įskaitant elniais, kurių tyko ant medžio šakos ir aukai prisiartinus netikėtai užšoka ant jos iš viršaus.

Vadoje būna nuo dviejų iki keturių jauniklių.

## Taksonomija ir morfologija
Dūminiams leopardams genetiškai artimi debesuotieji leopardai, kurie į juos labai panašūs išvaizda ir dydžių. Iki 2006 m. debesuotieji leopardai buvo laikomi dūminių leopardų vienu iš keleto porūšių. Iš dviejų populiacijų paimti plaukų pavyzdžiai parodė, kad dūminiai ir debesuotieji leopardai vieni nuo kito nutolo prieš 1,4 milijonus metų. Iš žemyninės Azijos dūminiai leopardai prieš keletą milijonų metų pasiekė dabartines Sumatros ir Borneo salas tuometu virš Sundos šelfo tarp žemyno ir šių salų egzistavusiu taip vadinamu sausumos tiltu.

Dūminio leopardo kūno ilgis 68,6–108 cm, sveria 11,5–22,7 kg. Gelsvas kailis išmargintas didelėmis tamsiomis netaisyklingos formos dėmėmis su aiškiai išsiskiriančiais kraštais. Ausys apvalios ir nedidelės. Uodega labai ilga – 79–90 cm. Lyginant su kūno dydžiu, turi didžiausius tarp visų katinių šeimos rūšių iltinius dantis.

Iš dūminių leopardų buvo išskiriamas taivaninių dūminių leopardų (*Neofelis nebulosa brachyura* Swinhoe, 1862) porūšis, kuris yra išnykęs.

## Taip pat skaitykite
* Katinių šeimos rūšys pagal dydį
## Galerija

Vaizdas:Clouded_leopard_historic_prevalence.png|Dūminių leopardų istorinis natūralus paplitimas Pietryčių Azijoje
Vaizdas:Clouded-leopard_distribution.jpg|Dūminių leopardų natūralus paplitimas Pietryčių Azijoje, pagal 2016 m. šaltinius.
Vaizdas:Neofelis_nebulosa_face.jpg|Dūminio leopardo galva
Vaizdas:Nimbus-0975.jpg|Dūminio leopardo nasrai
Vaizdas:Clouded_Leopard_SanDiegoZoo.jpg|Dūminis leopardas San Diego zoologijos sode
Vaizdas:Clouded_Leopard_Neofelis_nebulosa_Indomalaya_toronto_zoo_jan_08_1.jpg|Dūminis leopardas besiilsintis Toronto zoologijos sode
Vaizdas:LeopardusBrachyurusWolf.jpg|Išnaikintų taivaninių dūminių leopardų (*Neofelis nebulosa brachyura*) porūšio zoologinis piešinys, 1862 m.
Vaizdas:Taiwanese_Aborigine_leopard_fur_by_Torii_n7550.jpg|Taivano aborigenas, dėvintis taivaninio dūminio leopardo kailinius, apie 1900 m.
Vaizdas:Clouded_leopard_coat_(1).jpg|Iš dūminio leopardo kailio pagaminti kailiniai
Vaizdas:Neofelis_nebulosa_05_MWNH_495.jpg|Vysbadeno muziejuje eksponuojama dūminio leopardo kaukolė
Vaizdas:Hunting_Clouded_Leopard_Neofelis_nebulosa_IMG_0560.jpg|Dūminio leopardo iltiniai dantys (Sango, Arunačal Pradešas, Indija)


## Šaltiniai